台州府城

台州府城，全称台州府城文化旅游区，勒垃现在中华人民共和国浙江台州临海，是隻文化保护区、风景旅游区，2022年成为国家5A级旅游景区。景区主要核心是台州府城墙，还有得巾山塔群、恩泽医局旧址咾啥个全国重点文物保护单位外加紫阳街商业街区，东湖等景点。591年开始，台州府城一向是台州地区个政治中心，直到1993年市政府搬去椒江。箇城墙东晋辰光造个，历朝历代修整保留，有得军事外加防洪个需求，2006年开始上仔世界文化遗产预备名录。

 城市历史 
临海勒垃台州地区中心，一向是台州个文教中心。太平二年（257年），孙吴从会稽郡东部拆出临海郡，治所摆勒章安，箇是台州建郡个开端。隋开皇十一年（591年）开始，大固山山脚成为临海县治治所，台州个政治中心就长期勒垃箇地方。唐武德五年（622年），按照天台山个名字设置台州，底下有临海县，箇是台州箇名字个开头。1993年前，台州地区行署驻地侪勒垃临海。1993年，台州撤区设市，市政府搬去椒江，当地变成地级台州市代管个县级临海市。

 城墙 
台州府城大样模子是方形个，总周长约莫6287米。城墙总体来讲沿咾东北-西南方向延展，高7米，有4座城门、瓮城搭仔8座马面。城墙北面贴咾北固山山脊延伸到灵江东岸，西面到巾山，形成後靠北固山、前临灵江个防御体系，北段贴咾山造个，地势危险险。西、南两面临江，长约莫2370米，东面城墙长1615米，1956年拆脱个，北面城墙长2300米，勒垃山丄，20世纪90年代按照原有墙基重新造垃个。

 修建历史 
台州府城个城墙是东晋辰光造垃个，唐朝扩建过，到宋朝定型，明清辰光进一步完善。北宋太平兴国三年（978年），吴越国王钱俶决定拆脱城墙表示对宋朝个忠诚，因为临海城墙灵江段有防洪个作用，保留下来。

北宋庆历五年（1045年），知州彭思永重修城墙，用个是砖石包砌技术，拿糯米灰浆当粘合剂，城墙更加坚固，提升防洪能力。北宋熙宁四年（1071年），知州钱暄为咾满足军事防御外加防洪个需要，调整城墙个位置，让伊退到东湖内侧。台州府城个城墙搭仔建筑风格勒垃箇辰光差弗多定型哉，有独特个子母双城结构，当中子城勒垃东、南、西三面侪设有城门，分别叫顺政门、谯门、迎春门。箇种两山两水个布局、环城个城墙、弗规则个城池轮廓外加棋盘式个城市布局保留下来，整体来讲台州府城墙保持宋朝辰光个样子。

明代名将戚继光勒垃临海驻守八年，联同知府谭纶对台州府城墙加高加厚，增加伊对抗倭寇个防御力。伊拉还新造出十三座二层楼个空心敌台，提升城墙个防御功能交关，塑造城墙现有个样子。戚继光後来畀明朝朝廷调去北方长城𡍲，伊就拿临海个建筑、防御经验带到北方去，改造长城。北京八达岭、慕田峪、天津黄崖关、河北山海关等个长城侪体现出戚继光个影响。故咾，也有人话台州府城墙是北京明长城个前身、参考模板。也有人话伊是“江南长城”。

城墙个瓮城是清康熙五十一年（1712年）造垃个。城墙采用适应防洪个独特构造，比方讲马面设计、城门个“天窗”结构、增加捍城、护城咾啥个。瓮城造成弧形个，水边个“马面”直接设计成半圆形个，另外一面则保持方形。第种设计勒垃全国古城墙里向应该是唯一个。马面结构原本用来扩大防守范围，后首来经过改良，迎水面设计成弧形或者斜形，发现正好好减轻水流个冲击，增强结构个稳定性。

 使用历史 
临海地理位置险要，故咾军事价值高。明代临海学者王士性曾评价台州城地势险要，西南两面临江，西北高峭赛过天壁，只有东南面平个，但是有湖，故咾难打下来。民国时期《台州府志》里向写垃有，从唐朝到清朝台州城打过15场仗，基本丄向是防守个打赢。

台州府城墙不仅勒垃军事上有显著作用，防洪功能也特别突出。因为台州府勒垃灵江入海个地方，常年会得碰着发大水。城墙江边个朝天门、瓮城，勒垃台风、雨季起到关键个“防洪堤”个效力。

2019年8月10号凌晨，超强台风利奇马勒垃浙江台州登陆，当地发大水，台州市里向泡水蛮结棍个，台州府城墙墙根也淹脱哉；因为有城墙个保护，城墙里向个建筑没哪能坍脱。

 城墙保护 
1990年，临海市政府就提议申报台州府城墙成为世界文化遗产，进行初步研究。1994年，临海获得国家历史文化名城称号。1995年8月份，临海市举办动员大会，目的是修复古城墙，鼓励市民参与到“我为名城献一砖，万民修复古城墙”个活动里向去。1995年开始，台州市开始修城墙，一脚修到2000年10月份完成。

1997年8月29号，台州府城墙成为浙江省级文物保护单位；2001年6月25号，台州府城墙成为全国重点文物保护单位。2003年，为咾保护台州府城墙，台州市成立专门个保护开发管理委员会。2006年，南京、西安等城市开始联合申报“中国明清城墙”，想让伊变成世界文化遗产。2009年8月份，临海市委、市政府决定正式启动申遗程序，计划加入“中国明清城墙”组合进行申报。

2016年5月份，台州府城墙镇宁门瓮城坍脱，影响约莫10米阔，五六米高。城墙里向个砖石形成斜坡，拿里向个夯土结构暴露出来哉。城墙丄个石匾还留勒“宁”字，“镇”字倒是坍脱哉。

2018年1月1号开始，台州市施行《台州府城墙保护条例》，是台州市头一隻通过立法对文化遗产进行保护个地方性法规。箇条例特别拿每年个5月10号定成是“台州府城墙保护日”，纪念1561年（明嘉靖四十年）四月廿七号（公历5月10号）戚家军勒垃台州府城外花街之战里向拿倭寇杀唻逃个历史事体，表彰戚家军抗击倭寇个英勇表现。

2020年代，市政府投仔近6000万元去修台州府城墙，修订《台州府城墙保护条例》，目的是推动台州府城墙成为世界文化遗产。2022年7月15号，文旅部宣布台州府城文化旅游区成为国家5A级旅游景区。

 市镇布局 
台州府城有得“府城日日市”个讲法。府城总面积3.12平方公里，主街三纵三横，50多条小弄堂，2.8万老百姓住勒里向。

 紫阳街商圈 
紫阳街，三国时期造个，是台州府城常年个中轴线，长约莫1080米。箇条街保留有青石板路，修旧如旧。路边壗分布有张秀娟剪纸、钟表科普博物馆、台州府文庙咾啥个历史建筑搭仔博物馆，展示出当地丰富个文化遗产。紫阳街丄多是一楼开店，楼丄住人个房子。根据临海市文旅集团个介绍，紫阳街丄商业业态多样，约莫60%个店铺是经营性业态，箇里向25%是传统文化店铺，35%是引入个新兴年轻业态。

2004年9月份开始，临海市政府对紫阳街进行保护性修缮，拿街区个历史风貌保留下来，拿当地15家主题博物馆、12家非遗展示馆，六十多家传统店铺保留下来，外加交关当地人，拿当地个生活气息也侪保留下来哉。紫阳街商圈现在有店铺超过1100家。

 旅游发展 
2016年开始，台州府城重点改善景区，也就是府城里向个生活条件，花仔超过30亿元人民币，改善当地个居住生活环境，推动台州府城成为5A级景区。临海市也借箇台州府城举办央视跨年晚会、朱自清文学周、中华民厨大赛、柴古唐斯越野赛咾啥箇文化旅游活动，推广“千年台州府，江南真宋城”箇隻台州个旅游品牌。2023年个辰光，只花仔8隻多号头，台州府城文化旅游区个游客人次就突破1000万，刷新历史记录。

2023年，台州府城启动“台州府城老字号”复兴计划，建立全国头隻针对青年文旅创业个基金。还成立台州府城青年创业者联盟，针对20隻国有房产进行招商，吸引创业者。2023年春节，台州府城文化旅游区吸引71.26万名游客，根据文旅部个监测数据，伊箇客流量勒垃全国古城古镇类5A景区里向排勒第二，只比丽江少。

为咾进一步提升游客体验，台州府城还计划做一系列个新个办法。计划里向想拿点状业态布局做唻更加散，引导游客去探索景区3.14平方公里里向个任何隻角落头，扩大府城里向游客个活动范围。同时，台州府城还想仔推出东湖夜游、状元楼咾啥个沉浸式体验项目，吸引年轻人来孛相。伊还想靠箇眼人流，搞老字号复兴计划。

 城里向个园林 
台州府城里向有得交关园林景点，里向顶出名个是巾山搭仔东湖。城西北面个龙顾山丄还新开仔广文公园，同郑广文纪念馆相辅相成。

 巾山 
巾山，也叫巾子山，勒垃东南角丄，海拔约莫100米，东面是小固山。山么东西两峰对咾个，当中是凹下去个，赛过隻巾帼，传说皇华真人得道升天个辰光伊帽子落垃𡍲，故咾叫箇名字。山丄向树多，当中弗少寺院楼阁，比方讲东西峰丄个两座塔、西面半山腰丄个南山殿塔、西北面个天宁寺塔咾啥个，共同构成独特个景观。晋朝开始，巾山就是出名个景点，老底子山丄有得毛40栋宫阁寺楼，叫伊“一郡游观之胜”。

 东湖 

东湖勒垃城东面，原本是城北面白云山搭仔山宫溪流到个地方，望南到灵江。宋代知州张蔚勒垃箇地方修船厂，驻扎水军，後首来个知州钱喧拿伊围起来变成口湖。东湖长方形个，南北面长约莫500米，东西面阔约莫150米。1985年进行大规模修复。湖当中有东西方向个横堤，拿湖劈开来分成前湖、后湖两部分；横堤当中再望北修仔条堤，拿后湖分成功东后湖、西后湖。两条堤交汇个地方是座小岛，岛丄树木葱郁。清朝辰光，岛丄造起来隻樵云阁，1974年废弃，现在是文化活动场所。湖里向现在新造仔三座水榭。前湖中心个岛丄有湖心亭。后湖个纵堤丄造有隻逢源亭，亭南北两面分别有座逢源桥。后湖北面个岛丄有儿童公园。东湖北面山脚底下是烈士陵园，西岸是多隻体育、文化设施。

 也好看看 
 巾山塔群、恩泽医局旧址、紫阳街

 参考文献 

Category:浙江城墙
Category:台州文物保护单位
Category:台州军事史
Category:临海市建筑物
Category:国家5A级旅游景区
Category:中国世界遗产预备名单